SKRIFTLIG FORESPØRGSEL E-0002/00

af Nicole Thomas-Mauro (UEN) til Kommissionen

(19. januar 2000)

Om: Mobiltelefoner

Visse videnskabelige undersøgelser nævner de farer, som mobiltelefonbrugere udsætter sig for (eksempel: et eksperiment på rotter gennemført på Lunds Universitet gav nogle foruroligende resultater). Frankrig har lanceret programmet Comobio for præcist at gøre opmærksom på de eventuelle virkninger af brugen af mobiltelefoner.

Der findes en europæisk henstilling, som fastsætter eksponeringsgrænserne. Hvilken undersøgelse er den baseret på?

Agter Kommissionen derudover at foretage en grundigere undersøgelse af risikoevalueringen og virkningerne på lang sigt? Har Kommissionen bevis for, at varmevirkninger, magnetfeltsvirkninger og induktionsstrømskredsløbet ikke har nogen væsentlig indflydelse på den menneskelige sundhed?

Svar afgivet på Kommissionens vegne af David Byrne

(29. februar 2000)

Den europæiske henstilling(1) om begrænsning af offentlighedens eksponering for elektromagnetiske felter (0 Hz-300 GHz) er baseret på videnskabelige udtalelser og data af højeste videnskabelige kvalitet; der erindres om, at alene følger for sundheden er taget i betragtning. Der er afgivet udtalelse om disse beskyttelsesforanstaltninger af Den Internationale Kommission for Strålebeskyttelse (ICNIRP), som er godkendt af Kommissionens videnskabelige styringsudvalg.

Kommissionen finansierer for indeværende talrige forskningsarbejder. Under det tredje og det fjerde rammeprogram støttede Kommissionen COST-aktioner (COST 244 i 1992 efterfulgt af COST 244 b i 1998) om de biomedicinske følger af elektromagnetisk stråling. Under Biomed 2-programmet er der finansieret to undersøgelser om forholdet mellem elektromagnetisk stråling og kræft. Desuden er der under programmet om måling og prøvning finansieret et projekt om måling af elektromagnetisk stråling fra mobiltelefoner. Kommissionens samlede budget til disse undersøgelser er ca. 2 mio..

Ingen af disse undersøgelser (som dækker mulig varmestråling og metabolisk celleødelæggelse forårsaget af forskellige former for elektromagnetiske felter) har kunnet påvise negative følger for sundheden, men der er brug for yderligere resultater for fuldstændigt at kunne bortvejre offentlighedens bekymring.

Under det femte rammeprogram for forskning og teknologisk udvikling (1998-2002) er elektromagnetisk stråling eksplicit medtaget i arbejdsprogrammet for nøgleaktion 4 (miljø og sundhed) under tema 1, Livskvalitet og forvaltning af bioressourcerne. I forbindelse med indkaldelsen af forslag i 1999 indkom der 21 forslag til forskning i dette emne. Efter evalueringen blev fem af disse forslag udvalgt til en samlet finansiering på omkring 9 mio.. Der er sendt en tabel med disse forslag direkte til det ærede medlem og Parlamentets Generalsekretariat.

Blandt disse forslag er der en omfattende epidemiologisk undersøgelse (Interphone), som koordineres af den internationale sammenslutning af kræftforskere (IARC), som vil yde et betydeligt bidrag til tilvejebringelsen af pålidelige svar på spørgsmålet om, hvorvidt elektromagnetisk stråling fra mobiltelefoner kan være kræftfremkaldende.

Under alle omstændigheder vil de fem udvalgte projekter bidrage væsentligt til at løse de sidste spørgsmål om mulige følger af brug af telefoner af typen global system for mobile communications (GSM) og på, om langtidseksponering ved lave niveauer er skadelig for helbredet.

(1) 1999/519/EF: Henstilling til Rådet af 12.7.1999 om begrænsning af eksponering af offentligheden for elektromagnetiske felter (0 Hz-300 GHz), EFT L 199 af 30.7.1999.